Får jeg feriepenger av dagpengene jeg har mottatt?
Dagpengemottakere som har mottatt dagpenger i mer enn 52 uker kan ha feriefravær i inntil fire uker, jf. folketrygdloven § 4-5 tredje ledd. Det innebærer at dagpengemottakerne som har mottatt dagpenger i mer enn 52 uker, kan ta ferie i inntil fire uker med dagpenger. 

Mange arbeidstakere vil til sommeren være i en situasjon hvor de har lite eller ingen feriepengeopptjening fra fjoråret. Stortinget har derfor bedt regjeringen om å innføre en midlertidig rett til feriepenger for dagpenger mottatt i 2020 og 2021, for utbetaling sommeren 2021 og 2022. Dette vil gjelde for dem som ikke har rett til fortsatt å motta dagpenger og samtidig ta ut ferie. Den midlertidige ordningen som er foreslått er som følger: 


	Utbetalingen beregnes med 10,2 prosent av utbetalte dagpenger i beregningsperioden.
	Beregningsperioden for utbetaling i 2021 settes til april-desember 2020. 
	Utbetalingen gis til dem som har mottatt dagpenger minst 8 uker i beregningsperioden.
	Maksimalt beløp settes til kr. 25 000. 
	Utbetaling gis ikke til de som per 7. juni 2021 har rett til fire uker ferie med dagpenger, dvs. de som har vært permittert i mer enn 52 uker. 


Personer som overstiger 52 uker dagpengeperiode etter 7. juni vil kunne ha rett til ferie med dagpenger i 2021, selv om de har mottatt feriepenger av dagpenger.

Husk også at du har rett til feriepenger fra arbeidsgiver for tiden du var i arbeid i 2020.